Document ID: 32007D0160

NÕUKOGU OTSUS,
22. veebruar 2007,
mis käsitleb ühenduse seisukohta Ühinenud Rahvaste Organisatsiooni Euroopa Majanduskomisjoni eeskirja eelnõu kohta, millega kiidetakse heaks sõiduki originaalvarustusele lisaks paigaldatavad ruumijaotussüsteemid, millega kaitstakse reisijaid kinnitamata pagasi tõttu tekkiva ohu eest
(EMPs kohaldatav tekst)
(2007/160/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 27. novembri 1997. aasta otsust 97/836/EÜ Euroopa Ühenduse ühinemise kohta ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ning nende nõuete alusel väljastatud tunnistuste vastastikust tunnustamist, (1) eriti selle artikli 4 lõike 2 teist taanet,
võttes arvesse komisjoni ettepanekut,
võttes arvesse Euroopa Parlamendi nõusolekut,
ning arvestades järgmist:
(1)
Ühinenud Rahvaste Organisatsiooni Euroopa Majanduskomisjoni eeskirja eelnõuga (edaspidi “ÜRO/EMK eeskirja eelnõu”) (millega kiidetakse heaks sõiduki originaalvarustusele lisaks paigaldatavad ruumijaotussüsteemid, millega kaitstakse reisijaid kinnitamata pagasi tõttu tekkiva ohu eest) (2) kõrvaldatakse asjaomase varustuse paigaldamisega seoses lepinguosaliste vahel mootorsõidukite kaubanduses tekkida võivad tehnilised tõkked ja tagatakse ühtlasi ohutuse kõrge tase ja keskkonnakaitse.
(2)
On asjakohane määratleda ühenduse seisukoht ÜRO/EMK eeskirja eelnõu suhtes ja näha ette, et ühendus, keda esindab komisjon, hääletab kõnealuse eelnõu poolt.
(3)
Kuna ÜRO/EMK eeskirja eelnõu hõlmab sõiduki originaalvarustusse mitte kuuluvat varustust, ei lisata seda ühenduse mootorsõidukite tüübikinnituse süsteemi,
ON TEINUD JÄRGMISE OTSUSE:
Artikkel 1
ÜRO/EMK eeskirja eelnõu, mis käsitleb sõiduki originaalvarustusele lisaks paigaldatavaid ruumijaotussüsteeme, millega kaitstakse reisijaid kinnitamata pagasi tõttu tekkiva ohu eest, kiidetakse heaks.
Artikkel 2
Ühendus, keda esindab komisjon, hääletab ÜRO/EMK sõidukite eeskirjade ühtlustamise ülemaailmse foorumi järgmise istungi halduskomitee koosolekul artiklis 1 osutatud ÜRO/EMK eeskirja eelnõu poolt.
Artikkel 3
ÜRO/EMK eeskirja, mis käsitleb sõiduki originaalvarustusele lisaks paigaldatavaid ruumijaotussüsteeme, millega kaitstakse reisijaid kinnitamata pagasi tõttu tekkiva ohu eest, ei lisata ühenduse mootorsõidukite tüübikinnituse süsteemi.
Brüssel, 22. veebruar 2007

Labels: 7
13
8